መቀመጫውን በአሜሪካን አገር ያደረገው በብፁዕ አቡነ መርቆሪዮስ የሚመራው የኢትዮጵያ ኦርቶዶክስ ተዋሕዶ ቤተ ክርስቲያን ቅዱስ ሲኖዶስ ጽ/ቤትና ካህናት ማቅን በበጎ ዓይናቸው አይመለከቱትም። ማቅን እንደ ከሳሽ አጥቂና ተቀናቃኝ አካል ይቆጥሩታል። የቤተ ክርስቲያን አካል እንደሆነም ላለማመን ይጥራሉ። ለቤተ ክርስቲያን ሰላምና አንድነት እንቅፋት እንደሆነ አስረግጠው ይናገራሉ። እንዲያውም ማቅን የነጋዴዎች ማኅበር፣ የኢትዮጵያ መንግስት ፖለቲከኞች ስብስብ፣ የሀሰተኞች ስብስብ፣ ያላዋቂዎች ማኅበር ወዘተረፈ በማለት እውቅናን ይነፍጉታል። በቅርብ ጊዜ በቅዱስ ሲኖዶስ ፈቃድ ተሰጥቶት ስብሰባ ያደረገው የካህናት አንድነት ማኅበር ያወጣው የአቋም መግለጫ በግልጽ ማቅን ያወገዘና አብያተ ክርስቲያናት ማቅን እንዲያሳድዱ መመሪያ-አዘል ትእዛዝ የሰጠበት ነው።
